Ses sterf in KZN-ongelukFoto: ER24 Ses persone is Vrydagmiddag dood in ŉ ongeluk in Nkanyezini in Pietermaritzburg, KwaZulu-Natal. Russel Meiring, woordvoerder van ER24, het gesê die ongeluk het omstreeks 13:00 op die Nagel-hoofpad plaasgevind. Shawn Herbst, woordvoerder van Netcare 911, het gesê ŉ vragmotorbestuurder, wat swaar grondverskuiwingstoerusting vervoer het, het glo beheer verloor oor die vragmotor en dit het omgeslaan. Die insittendes van ŉ bakkie en ŉ motor is vasgekeer toe die vragmotor en grondverskuiwingstoerusting op hulle geval het. “Meganiese toerusting moes gebruik word om die vasgekeerde persone te bevry. Ses persone het geen tekens van lewe getoon nie en hulle is op die toneel dood verklaar,” het Herbst bygevoeg. Twee persone het kritieke beserings opgedoen en hulle is met ŉ helikopter na ŉ hospitaal geneem weens die erns van hul beserings.